Chevrolet SSR

Το Chevrolet SSR (Super Sport Roadster) ήταν ένα 2-θέσιο κάμπριο αυτοκίνητο, που παρήχθη από την αμερικανική αυτοκινητοβιομηχανία Chevrolet, μεταξύ του 2003 και του 2006. Διέθετε μια μοναδική ρετρό αισθητική, η οποία είχε διαμορφωθεί με βάση την εξωτερική εμφάνιση του ημιφορτηγού (pick-up) Chevrolet Advance Design των ετών 1947 - 1955.

Αμάξωμα 

Η αρχική έμπνευση για το SSR ήταν το πρωτότυπο μοντέλο SuperSport Roadster, το οποίο παρουσιάστηκε τον Ιανουάριο του 2000, στο Σαλόνι Αυτοκινήτου του Ντιτρόιτ. Το μοντέλο παραγωγής βασίστηκε στην ίδια πλατφόρμα που χρησιμοποιήθηκε στο μεσαίο SUV Chevrolet TrailBlazer (2001 - 2008) και ειδικότερα στην πλατφόρμα GMT370, στην οποία και βασίστηκε η 7-θέσια έκδοση με μακρύτερο μεταξόνιο TrailBlazer EXT. Κατά συνέπεια, το αμάξωμα του SSR ήταν και αυτό τύπου σκάλας, κοινώς «χτιστό» πάνω σε πλατφόρμα με σχήμα σκάλας, όπως ήταν και του TrailΒlazer.

Η ξεχωριστή καινοτομία του Chevrolet SSR ήταν ότι μπορούσε να μετατραπεί από pick-up σε cabrio, με μία πτυσσόμενη, ηλεκτρικά αναδιπλούμενη μεταλλική οροφή, που είχε σχεδιαστεί από τον οίκο ASC (American Specialty Cars). Κατά την εμπορική εισαγωγή του, η Chevrolet το διαφήμισε επίσημα ως «το πρώτο παγκοσμίως καμπριολέ σπορ pick-up».

Κινητήρες 

Τις δύο πρώτες σεζόν, του 2003 και του 2004, το SSR έφερε τον κινητήρα Vortec 5300, 5.3 λίτρων (5.327 cm³) V8 και ισχύος 221 kW / 300 hp, γνωστός και από άλλα SUV και pick-up του ομίλου της General Motors. Ειδικότερα στο Chevrolet SSR, προσέφερε επιτάχυνση 0-97 χιλιόμετρα την ώρα σε 7,7 δευτερόλεπτα. Αρχικά συνδυαζόταν αποκλειστικά με 4-τάχυτο αυτόματο κιβώτιο ταχυτήτων.

Αντιθέτως, τα SSR του 2005 έφεραν τον [[[Μηχανή εσωτερικής καύσης|κινητήρα]] LS2, κυβισμού 6.0 λίτρων (5.967 cm³) και επίσης V8, που τότε πρωτοεμφανίστηκε επίσης στην έναρξη της ίδιας σεζόν και στις Chevrolet Corvette C6 και Pontiac GTO. Αν και στις Corvette C6 και GTO απέδιδε 294 kW / 400 hp, η ισχύς του στο SSR ήταν 287 kW / 390 hp, λόγω μιας μικρής διαφοράς στην ρύθμιση, με σκοπό να παράγει μεγαλύτερη ροπή στις χαμηλότερες στροφές. Τότε ακριβώς, εμφανίστηκε για πρώτη φορά και προαιρετικό μηχανικό κιβώτιο, το 6-τάχυτο T-56 από την εταιρεία Tremec. Για τη σεζόν (model year) του 2006, η ιπποδύναμη αυξήθηκε ελαφρά σε 290 kW / 395 hp στην έκδοση με 4-τάχυτο αυτόματο κιβώτιο και σε 294 kW / 400 hp στην έκδοση με 6τάχυτο μηχανικό κιβώτιο. Και στις δύο εκδόσεις, προσέφερε επιτάχυνση 0-60 μίλια την ώρα (0-97 χιλιόμετρα την ώρα) σε μόλις 5,5 δευτερόλεπτα και τελική ταχύτητα 150 μίλια την ώρα, δηλαδή 241 χιλιόμετρα την ώρα.

Εμπορική πορεία 

Τη σεζόν του 2004, οι πωλήσεις έπεσαν πολύ χαμηλότερα από τις αρχικές προσδοκίες και συγκεκριμένα κάτω από τα 9.000 αντίτυπα, με την τιμή πώλησης στα 42.000 δολάρια με την τότε ισοτιμία. Στις 21 Νοεμβρίου 2005, η μητρική General Motors ανακοίνωσε την οριστική διακοπή της λειτουργίας του εργοστασίου στο Lansing Craft Centre για τα μέσα του 2006, υποδηλώνοντας έτσι και τη λήξη της παραγωγής του SSR, καθώς δεν έκανε λόγο για μεταφορά της παραγωγής σε κάποιο άλλο εργοστάσιο. Το τελευταίο SSR, ένα μοντέλο με δίχρωμη μαύρη και ασημί βαφή, κύλησε από τη γραμμή παραγωγής στις 17 Μαρτίου 2006.

Συνολικά παρήχθησαν 24.150 αντίτυπα σειράς SSR, από τα οποία διατέθηκαν στο κοινό τα 24.112. Μάλιστα ένα από τα πρώτα αντίτυπα προ-παραγωγής χρησιμοποιήθηκε ως το αυτοκίνητο ασφαλείας για το Ράλι Ιντιανάπολις 500 του 2003.

Αναφορές

Εξωτερικοί σύνδεσμοι 

 2003-2006 Chevrolet SSR Review by www.consumerguide.com
 Chevrolet SSR review by edmunds.com
 SSR Owners Group Website - SSRFanatic.com

SSR
Αμερικανικά αυτοκίνητα
Επαγγελματικά αυτοκίνητα